Ρούπρεχτ του Νάσσαου-Ζόννενμπεργκ

O Ρούπρεχτ (Ροβέρτος) ο πολεμοχαρής, γερμ. Ruprecht der Krieger (π. 1340 - 4 Σεπτεμβρίου 1390) από τον Οίκο του Νάσσαου ήταν κόμης του Νάσσαου-Ζόννενμπεργκ.

Βιογραφία
Ήταν ο πέμπτος γιος του Γκέρλαχ Α΄, κόμη του Νάσσαου. Μητέρα του ήταν η δεύτερη σύζυγος του Γκέρλαχ Α΄, η Ίρμγκαρντ, κόρη του Κραφτ του Χοενλόε-Βάικερσχαϊμ. Ο τριτότοκος αδελφός του, o Γκέρλαχ έγινε αρχιεπίσκοπος του Μάιντς και ο Ρούπρεχτ επίσης προοριζόταν να σταδιοδρομήσει στην Εκκλησία.

Το 1344 ο πατέρας του παραιτήθηκε υπέρ των δύο πρώτων γιων του και αποσύρθηκε στο κάστρο Ζόννενμπεργκ, το οποίο θα έδινε στον τέταρτο γιο του Κραφτ. Το 1356 ο Κραφτ έπεσε στη μάχη του Πουατιέ και έτσι ο Ρούπρεχτ θα κληρονομούσε το Ζόννενμπεργκ.

Οι δύο γιοί του Γκέρλαχ Α΄ από τον πρώτο του γάμο, ο Αδόλφος Α΄ και ο Ιωάννης Α΄ κυβέρνησαν μαζί ως το 1355, οπότε αποφάσισαν να μοιράσουν το Νάσσαου. Ο πρώτος έλαβε το Βίζμπαντεν και ο δεύτερος το Βάιλμπουργκ. Το 1361 ο πατέρας τους απεβίωσε· ο Ρούπρεχτ έλαβε το Ζόννενμπεργκ και η μητέρα του έγινε Δομινικανή μοναχή στη μονή Λίμπεναου, κοντά στο Βορμς. 

Το 1369 ξεκίνησε μια διαμάχη εναντίον του τρίτου εξαδέλφου του Ιωάννη Α΄, κόμη του Νάσσαου-Ντίλενμπουργκ για κάποια φέουδα. Εισήλθε στη Συμφωνία του Αστέρος, μία συμμαχία ιπποτών εναντίον του Ερρίκου Β΄ λαντγράβου της Έσσης. 

Το 1370 απεβίωσε ο Αδόλφος Α΄ και το επόμενο έτος απεβίωσαν οι αδελφοί του Ιωάννης Α΄ και Γκέρλαχ, καθώς και η ΊρμγκαρντHistorischer Verein von Hessen: Archiv für hessische Geschichte und Altertumskunde, vol. 2, part 2-3, page 447, 1841 Online. Το διάστημα 1372-74 ο Ρούπρεχτ είχε δεύτερη διαμάχη με τον Ιωάννη Α΄ του Ντίλενμπουργκ· στις διενέξεις φρόντισε να κρατήσει το Ζόννενμπεργκ άθικτο, ενώ το Ντίλενμπουργκ υπέστη τέτοιες ζημίες, ώστε ήταν ακατοίκητο για ένα διάστημα και ο Ιωάννης Α΄ αναγκάστηκε να παραχωρήσει την πόλη Χάνταμαρ.

Το 1381 ο Βεγκέσλαος Δ΄ του Οίκου Λουξεμβούργου της Γερμανίας τον όρισε κυβερνήτη του Βέτεραου και ο Ρούπρεχτ βρήκε αφορμή να κάνει τρίτη διαμάχη με τον Ιωάννη Α΄ του Ντίλενμπουργκ που κράτησε ως το 1382. 

Το 1382 επέκτεινε το κάστρο Γκράιφενσταϊν, προσθέτοντας δύο πύργους εκατέρωθεν του αρχικού οικοδομήματος. Έκανε τέταρτη διαμάχη (1382-85) με τον Ιωάννη Α΄ του Ντίλενμπουργκ.

Συμμετείχε στον Πόλεμο του Χάτσταϊν στο πλευρό των πόλεων της περιοχής του Ρήνου και Βέτεραου εναντίον των υψηλόβαθμων ευγενών. Απεβίωσε το 1390 και τάφηκε στο Κιρχχαϊμμπόλαντεν. Ήταν άτεκνος και τον κληρονόμησε ο ανιψιός του Φίλιππος Α΄, κόμης του Νάσσαου-Βάιλμπουργκ.

Οικογένεια
Νυμφεύτηκε το 1362 την Άννα, κόρη του Ιωάννη του Νάσσαου-Χάνταμαρ· δεν απέκτησαν απογόνους.

Παραπομπές

Αναφορές
 Wilhelm Sauer (1889), "Ruprecht der Streitbare", Allgemeine Deutsche Biographie (ADB) (in German), 29, Leipzig: Duncker & Humblot, p. 731

Κατηγορία:Οίκος του Νάσσαου